Lav et referat af nedenstående tekst:

Tekst:
Da Helene Zinck Møller flyttede ind på Mou Plejecenter regnede hun med at få fuld boligstøtte for de 65 kvadratmeter, hun boede på. En forkert registrering af boligens areal i BBR-registeret betød dog, at hun fik udbetalt 1027 kroner for lidt om måneden. Alligevel tog det kommunen knap et år at få fejlen rettet og den manglende boligstøtte udbetalt. - Jeg var rigtig ked af forløbet. Jeg kunne ikke deltage i arrangementer, fordi jeg ikke havde råd, siger Helene Zinck Møller. Selvom kommunen lovede at få styr på tallene, er der igen problemer med boligstøtten til de ældre. Richard Dencker er ny beboer på plejecenteret i Mou, og han står nu i præcis den samme situation som Helene Zinck Møller gjorde. Derfor kæmper hans datter for, at han får den støtte, han er berettiget til. - Jeg er ked af det på min fars vegne. Det er svært for en ældre mand, siger Richards datter, Bente Jacobsen. Også hos Ældre Sagen i Aalborg ærgrer man sig over situationen. - Jeg synes, det er for dårligt af kommunen, at man ikke sikrer sig, at der er overensstemmelse mellem BBR-registeret og det antal kvadratmeter, beboerne skal betale husleje for, siger Hans Vinther Buus, formand for Ældre Sagen Aalborg. Selvom Aalborg Kommune erkendte en fejl overfor Helene Zinck Møller, mener man hos Teknik- og Miljøforvaltningen, at ansvaret for de rigtige tal ligger hos ejerne af plejecenteret. Afdelingsleder Kim Pedersen kan dog ikke afvise, at der i dette tilfælde er sket en fejl i kommunens registrering. Efter TV2/Nord har været i kontakt med Ældre- og Handicapforvaltningen i Aalborg Kommune, er der nu sat en landinspektør på sagen, så de ældre fremover kan få den rigtige boligstøtte udbetalt.

Referat:
Ældre på Mou Plejecenter bliver snydt for boligstøtte. Forkerte tal i kommunens BBR-register betyder nemlig, at de ældre får udbetalt mindre, end de er berettigede til.